مولانا محمد عبداللہ درخواستی

حضرت مولانا محمد عبداللہ درخواستی مدرسہ مخزن العلوم دے بانی ، جمعیت علمائے اسلام دے سابق صدر، حضرت دین پوری دے خلیفہ مجاز، علم حدیث دے حافظ تے عابد و زاہد عالم ہووݨ دی وجہ توں علمائے حق اچ نمایاں مقام دے حامل ہن۔ آپ تحریک خلافت دے ایام اچ حضرت عطاء اللہ شاہ بخاری تے حضرت مولانا احمد علی لاہوری دے نال مل تے شاندار خدمات سر انجام ݙتیاں، تحریک ریشمی رومال اچ حضرت دین پوری دے نال کم کیتا تے تحریک ختم نبوت اچ ریاست بہاولپور اچ ایں تحریک دی آبیاری کیتی ۔ تحریک نظام مصطفی اچ آپ اہم خدمات سر انجام ݙتیاں ۔ 

حضرت درخواستی 1905ء اچ وستی درخواست ( خانپور ) اچ پیدا تھئے۔ ابتدائی تعلیم مدرسہ صدیقیہ راشدیہ دین پور اچوں حاصل کیتی تے عربی تعلیم حضرت مولانا محمد صدیق توں حاصل کیتی جیڑھے جو ہک جید عالم تے اہل دل بزرگ ہن، علم حاصل کرݨ دے بعد حضرت دین پوری آپ کوں دستار فضلیت عطا کیتی تے مدرسہ کھولݨ دا حکم ݙتا۔ ابتداء اچ وستی درخواست اچ مخزن العلوم دے ناں توں مدرسہ کھولیا جیں کوں بعد وستی مومن ( ماڑی اللہ بچایا ) منتقل کیتا ڳیا تے ایں دے بعد خانپور مرکزی شہر اچ ایہ مدرسہ منتقل کیتا ڳیا جیڑھا جو پاکستان دی مثالی درسگاہ ہے۔ آپ شاہ ولی اللہ محدث دہلوی علیہ الرحمتہ دے طریق تے تفیسر پڑھیندے ہن، آپ تفسیر اچ رئیس المفسرین حضرت مولانا احمد علی لاہوری توں وی تلمذ حاصل کیتی ، آپ کوں ہک لکھ احادیث زبانی یاد ہن، آپ دے مرید تے طلباء ہزاراں دی تعداد اچ ملک بھر اچ کھنڈیئے ہوئے ہن۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء